Емануил Попдимитров
Сбогом, лято

chitanka.info

Лятото отмина

с ален мак в косата,

с тежък сноп на рамо,

с огнен сърп в ръката.

Слязоха в полето

стада руйни, гойни.

Сбогом, жарко лято,

сбогом, птички пойни!

Никне по ливади

минзухарът бледен —

той е сред цветята

тъжен цвят последен.

Ето, есен иде

в дреха златошита,

на глава с корона,

от лозини вита.

Кошница тя носи

в ръцете си бели —

с ябълки червени

с гроздове узрели.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.